Document ID: 31999R0502

Ir-Regolament tal-Kummissijoni (KEE) Nru 502/1999
tat-12 ta' Frar 1999
li jemenda r-Regolament (KEE) Nru 2454/93 li jippreskrivi disposizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2913/92 tat-12 ta' Ottubru 1992 li jistabilixxi l-Kodiċi Doganali Komunitarju [1], kif l-aħħar emendat mill-Parlament Ewropew u r-Regolament tal-Kunsill (KE) Nru 82/97 [2], u b'mod partikolari l-Artikolu 249 tiegħu,
(1) Billi r-Regolament tal-Kummissjoni (KEE) Nru 2454/93 [3], kif l-aħħar emendat bir-Regolament (KE) Nru 46/1999 [4], jistabbilixxi disposizzjonijiet għall-implimentazzjoni tar-Regolament (KEE) Nru 2913/92;
(2) Billi diffikultajiet matul is-snin reċenti matul il-proċeduri tat-transitu kkawżaw, u jibqgħu jikkawżaw, telfiet sinifikanti għall-estimi ta' l-Istati Membri u r-riżorsi tal-Komunità stess u jirrapreżentaw sfida permanenti għall-kummerċ Ewropew u l-operaturi ekonomiċi;
(3) Billi l-modernizzazzjoni tal-proċeduri tat-transitu hi għalhekk ikkunsidrata neċessarja u l-komputerizzazzjoni tagħhom tirrapreżenta element signifikanti fil-modernizzazzjoni;
(4) Billi kienet ġiet adottata riżoluzzjoni tal-Kunsill rigward il-komputerizazzjoni tat-transitu doganali mill-Kunsill tas-Suq Intern, fil-laqgħa tiegħu fit-23 ta' Novembru 1995 [5]; il-bżonn għall-komputerizazzjoni kien rikonoxxut fid-Deċiżjoni Nru 210/97/KE tal-Parlament Ewropew u tal-Kunsill tad-19 ta' Diċembru 1996 li addottat programm ta' azzjoni għad-dwana fil-Komunità (Dwana 2000) [6];
(5) Billi l-komputerizazzjoni kienet ukoll rakkomandata mill-Kumitat ta' Inkjesta Temporanja tal-Parlament Ewropew dwar is-Sistema ta' Transitu Komunitarju [7] u mill-Kummissjoni fil-pjan ta' l-azzjoni tagħha għat-transitu fl-Ewropa [8];
(6) Billi l-introduzzjoni tal-proċeduri ġodda komputerizzati bbażati fuq l-użu tat-tekonoloġija ta' l-informazzjoni moderna u l-iskambju tad-data elettronika (EDI - electronic data interchange) teħtieġ l-adattazzjoni ta' disposizzjoijiet legali biex iwieġbu għall-bżonnijiet ta' proċedura, ta' teknika, marbuta mas-sigurtà u ta' ċertezza legali;
(7) Billi l-implimentazzjoni ta' miżuri ta' teknika, ta' proċedura u ta' sigurtà fiżika hi ta' importanza vitali biex tinkiseb u tinżamm operazzjoni sigura u ta' min jorbot fuqha tas-sistema ta' transitu komputerizzata;
(8) Billi l-Parlament Ewropew u l-Kunsill adottaw fl-24 ta' Ottubru 1995 id-Direttiva 95/46/KE [9] dwar il-protezzjoni ta' l-individwi fejn għandu x'jaqsam l-ipproċessar ta' data personali u dwar il-moviment ħieles ta' din id-data;
(9) Billi l-implimentazzjoni ta' sistema ta' transitu komputerizzata ġdida f'fażijiet funzjonali differenti teħtieġ li jiġi stabbilit qafas legali skond dan l-iżvilupp;
(10) Billi l-miżuri previsti f'dan ir-Regolament huma skond l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 2454/93 hu b'dan emendat kif ġej:
(1) Fl-Artikolu 341 hu miżjud il-paragrafu 1a li ġej:
"1a. Taħt il-kondizzjonijiet u fil-mod li huma jiddeterminaw, u b'qies dovut għall-prinċipji stabbiliti bir-regoli doganali, l-awtoritajiet doganali jistgħu jippermettu li d-dikjarazzjoni jew xi uħud mill-partikolaritajiet jiġu ppreżentati bl-użu ta' diski jew tapes manjetiċi, jew bl-iskambju ta' l-informazzjoni permezz ta' mezzi simili, fejn xieraq f'forma kodifikata.'"
(2) L-Artikolu 345(2) hu sostitwit b'dan li ġej:
"2. Il-lista tat-tagħbija għandha tiġi prodotta fin-numru ta' kopji meħtieġa mill-awtoritajiet doganali."
(3) L-Artikolu 346(2) hu sostitwit b'dan li ġej:
"2. Id-dikjarazzjoni T1 għandha tiġi prodotta fl-uffiċċju tat-tluq fin-numru ta' kopji meħtieġa mill-awtoritajiet doganali."
(4) L-Artikolu 350(1) hu sostitwit b'dan li ġej:
"1. Il-merkanzija għandha tiġi trasportata flimkien mad-dokument T1 maħruġ mill-uffiċċju doganali tat-tluq. Meta awtorizzat, id-dokument jista' jiġi stampat mis-sistema tal-kompjuter prinċipali."
(5) L-Artikoli li ġejjin 350a sa 350d huma miżjuda:
"Artikolu 350a
1. Fejn id-dikjarazzjoni ta' transitu hi pproċessata fl-uffiċċju tat-tluq permezz ta' sistemi tal-kompjuter id-dokument T1 għandu jiġi sostitwit bid-dokument ta' transitu li hemm miegħu kif speċifikat fl-Artikolu 350ċ, l-ewwel paragrafu.
2. Fil-każ imsemmi fl-ewwel paragrafu l-uffiċċju tat-tluq għandu jżomm id-dikjarazzjoni u jikkomunika r-rilaxx billi jipprovdi id-dokument ta' transitu li hemm miegħu lill-prinċipal. F'dan il-każ l-Artikolu 249 u l-Artikolu 348(2) ma għandhomx japplikaw.
Artikolu 350b
1. Meta d-disposizzjonijiet f'dan it-Titolu jirreferu għal xi kopji, dikjarazzjonijiet jew dokumenti li jfissru dokument T1 li jkun hemm mal-kunsinna fit-transitu Komunitarju, dawn id-disposizzjonijiet għandhom japplikaw mutatis mutandis għad-dokument ta' transitu li jkun hemm miegħu.
2. Meta ssir referenza għal iktar minn kopja waħda tad-dokument l-awtoritajiet doganali għandhom jipprovdu l-kopji addizzjonali tad-dokument ta' transitu li hemm magħhom, fejn xieraq.
Artikolu 350ċ
1. Id-dokument ta' transitu li hemm magħha għandu jkun konformi mal-kampjun u l-partikolaritajiet fl-Anness 45a.
2. Id-dokument ta' transitu li hemm magħha ma għandux jiġi modifikat f'ebda mod lanqas ma għandha ssirlu ebda żieda jew tħassir sakemm mhux speċifikat mod ieħor f'dan ir-regolament.
Artikolu 350d
1. Fejn xieraq id-dokument ta' transitu li hemm magħha għandu jiġi supplimentat b'lista ta' l-oġġetti li l-kampjun u l-partikolaritajiet huma fl-Anness 45b jew b'lista tat-tagħbija.
2. Lista tat-tagħbija jew lista ta' l-oġġetti msemmija f'dokument ta' transitu li hemm magħha għandha tifforma parti integrali minnha u ma għandhiex tiġi separata minn dak id-dokument."
(6) L-Artikolu 373(2) hu sostitwit b'dan li ġej:
"2. Il-garanzija msemmija fil-paragrafu 1 tista' tkun depożitu ta' flus depożitat ma' l-uffiċċju tat-tluq. F'dak il-każ, għandha tiġi mogħtija lura meta l-proċedura ta' transitu Komunitarju estern hi mwettqa fl-uffiċċju tat-tluq."
(7) L-Artikolu 374 hu sostitwit b'dan li ġej:
"Artikolu 374
Min jagħti l-garanzija jinħeles mill-obbligi tiegħu kif previst fl-Artikolu 199(1) tal-Kodiċi u b'żieda għandu jinħeles mill-obbligi tiegħu ma' l-iskadenza ta' perjodu ta' 12-il xahar mid-data ta' reġistrazzjoni tad-dikjarazzjoni T1 fejn ma ġiex avżat mill-awtoritajiet doganali ta' l-Istat Membru tat-tluq bin-nuqqas ta' twettieq tal-proċedura ta' transitu Komunitarju estern.
Meta, fil-perjodu previst fl-ewwel subparagrafu, min jagħti l-garanzija ġie avżat mill-awtoritajiet doganali bin-nuqqas ta' twettieq tal-proċedura ta' transitu Komunitarju estern, hu għandu, b'żieda, jiġi avżat li hu meħtieġ jew jista' jkun meħtieġ iħallas l-ammonti li għalihom hu responsabbli rigward l-operazzjoni ta' transitu Komunitarju in kwistjoni. Din in-notifika għandha tilħaq lil min jagħti il-garanzija sa mhux iktar tard minn tliet snin wara d-data ta' reġistrazzjoni tad-dikjarazzjoni T1. Fejn ebda notifika bħal din ma tkun saret qabel l-iskadenza ta' dak il-limitu ta' żmien, min jagħti il-garanzija għandu bl-istess mod jinħeles mill-obbligi tiegħu."
(8) It-test li ġej hu miżjud wara l-Artikolu 388:
"KAPITOLU 6a
Disposizzjonijiet addizzjonali applikabbli fejn ikun hemm skambju tad-data dwar it-transitu bl-użu tat-teknoloġija ta' l-informazzjoni u networks tal-kompjuter bejn l-awtoritajiet doganali
Sezzjoni 1
Skop
Artikolu 388a
1. Mingħajr preġudizzju għaċ-ċirkostanzi speċjali u għad-disposizzjonijiet ta' dan it-Titolu li għandhom x'jaqsmu mal-proċedura ta' transitu Komunitarju, li, fejn xieraq, għandha tapplika mutatis mutandis, l-iskambju ta' l-informazzjoni bejn l-awtoritajiet doganali deskritt f'dan il-Kapitolu għandu jseħħ bl-użu tat-tekonoloija ta' l-informazzjoni u n-networks tal-kompjuter.
2. Id-disposizzjonijiet ta' dan il-Kapitolu għandhom japplikaw biss għall-proċedura ta' transitu Komunitarju estern u intern.
Artikolu 388b
Id-disposizzjonijiet ta' dan il-Kapitolu ma għandhomx japplikaw għal:
(a) it-trasport tal-merkanzija bil-ferrovija skond l-Artikolu 413 sa 441;
(b) it-trasport tal-merkanzija bl-ajru skond l-Artikolu 444;
(ċ) it-trasport tal-merkanzija bil-baħar, fejn huma applikati proċeduri simplifikati skond l-Artikolu 448; u
(d) it-trapsort tal-merkanzija permezz ta' linji ta' pajpijiet.
Sezzjoni 2
Sigurtà
Artikolu 388ċ
1. B'żieda mal-ħtiġiet tas-sigurtà mfissra fl-Artikolu 4a(2) l-awtoritajiet doganali għandhom jistabbilixxu u jżommu fis-seħħ arranġamenti dwar is-sigurtà xierqa għall-operazzjoni effettiva, ta' min joqgħod fuqha u sħiħa tas-sistema kollha ta' transitu.
2. Sabiex ikun assigurat il-livell ta' sigurtà msemmi hawn fuq kull entrata, modifika u tħassir tad-data għandha tiġu mniżżla bl-indikazzjoni ta' l-iskop ta' dan l-ipproċessar, il-ħin meta tkun saret u l-persuna li tibda l-ipproċessar. B'żieda għal dan id-data oriġinali jew xi data li kienet soġġetta għal dan l-ipproċessar għandha tinżamm għal perjodu ta' mill-inqas tliet snin mill-aħħar tas-sena li għaliha tirreferi din id-data, jew għal perjodu itwal jekk hekk imfisser x'imkien ieħor.
3. L-awtoritajiet doganali għandhom jommonitorjaw is-sigurtà regolarment.
4. L-awtoritajiet doganali interessati għandhom jinfurmaw lil xulxin bil-ksur kollu tas-sigurtà suspettat.
Sezzjoni 3
Id-dikjarazzjoni tat-transitu
Artikolu 338d
1. B'deroga mill-Artikolu 222(1) dikjarazzjoni ta' transitu magħmula bl-użu ta' teknika ta' l-ipproċessar tad-data, kif imfisser fl-Artikolu 4a(1)(a), għandha tkun konformi ma' l-istruttura u l-partikolaritajiet fl-Annessi 37a u 37b.
2. Mingħajr preġudizzju għall-paragrafu 1 fejn id-dikjarazzjoni tat-transitu hi magħmula skond l-Artikolu 388f, għandhom japplikaw l-Artikoli 222 sa 224.
Artikolu 388e
Taħt il-kondizzjonijiet u bil-mod li huma jiddeterminaw, u b'qies dovut lejn il-prinċipji stabbiliti bir-regoli doganali, l-awtoritajiet doganali jistgħu jippermettu li jintużaw listi tat-tagħbija bħala l-parti deskrittiva tad-dikjarazzjoni ta' transitu magħmula bl-użu tat-teknika ta' l-ipproċessar tad-data.
Sezzjoni 4
Il-Kunsinnatarji awtorizzati
Artikolu 388f
1. B'deroga mill-Artikolu 398, il-kunsinnatarju awtorizzat għandu jippreżenta dikjarazzjoni ta' transitu ma' l-uffiċċju tat-tluq qabel ir-rilaxx intenzjonat tal-merkanzija.
2. L-awtorizazzjoni tista' tiġi mogħtija biss lil persuna li, b'żieda mal-kondizzjonijiet stabbiliti fl-Artikolu 399, tippreżenta d-dikjarazzjonijiet ta' transitu tagħha u tikkomunika ma' l-awtoritajiet doganali bl-użu ta' teknika ta' l-ipproċessar tad-data.
Artikolu 388g
B'deroga mill-Artikolu 400(b) l-awtorizazzjoni għandha tispeċifika b'mod partikolari l-perjodu li fih il-kunsinnatarju awotrizzat għandu jippreżenta dikjarazzjoni sabiex l-awtoritajiet doganali jistgħu iwettqu l-kontrolli neċessarji qabel ir-rilaxx intenzjonat tal-merkanzija.
Sezzjoni 5
L-Operazzjoni tal-proċedura
Artikolu 388h
L-uffiċċju tat-tluq għandu, l-iktar tard mar-rilaxx tal-merkanzija, jinnotifika l-moviment ta' transitu lill-uffiċċju tad-destinazzjoni dikjarat, bl-użu tal-messaġġ speċfikat fl-Annessi 37a u 37b.
Artikolu 388i
1. B'deroga mill-Artikolu 356(2) l-uffiċċju tad-destinazzjoni għandu jżomm id-dokument ta' transitu li jkun mad-dokument u għandu jikkomunika l-wasla lill-uffiċċju tat-tluq minnufih bl-użu tal-messaġġ speċifikat fl-Annessi 37a u 37b, u, mingħajr dewmien, għandu jgħaddi r-riżultati ta' kontroll lill-uffiċċju tat-tluq kif dawn isiru disponibbli bl-użu tal-messaġġ speċifikat fl-istess l-Annessi.
2. Il-komunikazzjoni tal-wasla fl-uffiċċju tat-tluq ma tistax tiġi wżata bħala prova tar-regolarità ta' l-operazzjoni ta' transitu.
Artikolu 388j
Fejn id-data tat-transitu hi skambjata bl-użu tat-tekonoloġija ta' l-informazzjoni u networks bejn l-uffiċċju tat-tluq u l-uffiċċju tad-destinazzjoni, il-kontroll tal-merkanzija għandu jitwettaq bl-użu tal-komunikazzjoni li tkun waslet fl-uffiċċju tat-tluq bħala bażi għal dan il-kontroll."
(9) L-Anness 37a, kif muri fl-Anness I ta' dan ir-Regolament, hu miżjud.
(10) L-Anness 37b, kif muri fl-Anness II ta' dan ir-Regolament, hu miżjud.
(11) L-Anness 38a, kif muri fl-Anness III ta' dan ir-Regolament, hu miżjud.
(12) L-Anness 45a, kif muri fl-Anness IV ta' dan ir-Regolament, hu miżjud.
(13) L-Anness 45b, kif muri fl-Anness V ta' dan ir-Regolament, hu miżjud.
Artikolu 2
Dan ir-Regolament għandu jibda' jseħħ fis-seba' ġurnata wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-31 ta' Marzu 1999. Madanakollu d-disposizzjonijiet ta' l-Artikolu 350a, l-ewwel paragrafu, tar-Regolament tal-Kummissjoni (KEE) Nru 2454/93, għandhom jiġu applikati fl-uffiċċju tat-tluq l-iktar tard meta s-sistema ta' transitu komputerizzata tiġi implimentata f'dan l-uffiċċju.
L-awtorizzazzjonijiet konċessa skond l-Artikolu 398 li huma validi fiż-żmien tal-bidu fis-seħħ ta' dan ir-Regolament, għandhom ikunu konformi mal-ħtiġiet ta' l-Artikoli 388f u 388g l-iktar tard sal-31 ta' Marzu 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 ta' Frar 1999.

Labels: 3
11